
De viktigste personene i denne boken:

Camilla Sunde, hovedperson

Ane Dahl, Camillas mor

Jon Dahl, Camillas far

Emily Dahl, Camillas søster

Mikal, Emilys forlovede

Magnus Sunde, Camillas ektemann

Amalie Knutsen, bor på Steinøya

Tobias Nygaard, hotelldirektør

Ingvild Lien, lensmannens søster

Nikoline Flaten, 14 år, bor på Fugleøya

Sigve Flaten, Nikolines far


Slik sluttet forrige bok:

– Lars, hvor er du? ropte Amalie fra gangen litt senere. Lars hadde gått opp på kammerset for å stelle seg, og hun hadde laget i stand kaffe og noe å bite i. – Er du der oppe?

– Nei, jeg er her inne! ropte han fra stuen, og Amalie skyndte seg inn dit.

– Så det er der du er. Jeg begynte å lure på hvor det var blitt av deg. Men har du fyrt i ovnen? Hun så forundret på ham.

– Siden det er søndag, og jeg nettopp har kommet tilbake, tenkte jeg at vi kunne drikke kaffen her inne i dag, sa han og smilte mot henne. – Eller hva sier du til det?

Hun smilte bredt. – Veldig gjerne. Jeg skal hente kaffe og kake.

– Men hva er dette? Magnus bøyde seg ned og trakk frem noe fra under ovnen.

Amalie ble drivende blek da hun så hva det var han holdt i hånden. Det blinket i gullringen som Lars holdt mellom tommel og pekefinger.


1

Steinsnes, oktober 1897

– Hvem hører denne til? Han holdt opp ringen og så spørrende på Amalie.

Herre min skaper, Lars har funnet ringen! Amalie kjente at alt blodet forlot hodet. Det svimlet for henne, og hun måtte støtte seg til kommoden for ikke å falle i gulvet. Munnen var knusktørr, og det var vondt å svelge. – Det der er … eh … det er en ring far fant en gang. Ja, jeg tror det var nede på brygga på Fugleøya, stotret hun og klemte hendene skjelvende mot skjørtet. – Han hadde tenkt å levere den på krambua, så Per eller Bodil kunne spørre om noen hadde savnet eller mistet den. Men så glemte han det vel … Og nå er han jo død.

Hun våget knapt se på ham. Ville han tro henne? Det suste for ørene, og hun greide knapt å tenke en klar tanke. Han måtte tro henne!

Lars gransket ringen nærmere. Han snurret den mellom tommel og pekefinger.

Amalie holdt pusten. Ville han kjenne den igjen? Ville han huske noe?

– Camilla, sa han lavt, og gransket ringen inngående.

– Hva? Amalie blunket og så på ham. Husket han henne? Husket han Camilla, hustruen?

– I ringen. Det er inngravert Din Camilla 29.12.1896 i den. Han så tankefull ut. – Hvem det nå er som er gift med denne Camilla, må nok savne gifteringen. Han skottet bort på henne. – Vi burde nok levere den på krambua så snart som mulig, tror du ikke? Muligens sette opp et skriv om at vi har funnet ringen. Om noen savner den, og ser lappen, kan de hente den hos Per.

Amalie svelget tungt. – Det er klart vi kan gjøre det. Det var jo det far hadde tenkt å gjøre også, men så glemte han det visst. At hun ikke hadde kastet den ringen på sjøen for lenge siden! Slik hun hadde tenkt … Men så hadde tiden gått, og hun hadde fortrengt det. Og nå … Amalie gikk helt bort til Lars. – Kan vi ikke bare glemme den ringen nå, og ha det hyggelig sammen? sa hun og la hånden på armen hans. Hun måtte ikke la ham dvele for lenge ved dette. Hun var så redd for at han skulle huske noe!

– Selvfølgelig, sa han og stakk ringen i lommen. – Men jeg stikker innom krambua til Per og leverer den neste gang jeg skal til Sandslett.

Om du bare visste at det er din egen giftering som ligger i lommen din nå, Lars. Den ringen skulle ha sittet på den høyre ringfingeren din, og du skulle ha vært hos din kone, Camilla …

– Gi meg ringen, sa Amalie med så stø stemme som hun greide. – Jeg skal levere den på krambua, jeg. Jeg må likevel over dit for å handle en av de nærmeste dagene.

Magnus bare trakk på skuldrene, trakk ringen opp fra lommen og rakte den til henne. – Som du vil.

Amalie følte at ringen brant mot håndflaten, og fort stakk hun den i skjørtelommen. I morgen den dag skulle hun kvitte seg med den ringen for alltid!

Han la armene om henne. – Vet du hvor mye jeg har savnet deg, Amalie?

Hun kikket opp på ham. – Nei, men jeg vet hvor mye jeg har savnet deg, Lars, hvisket hun.

– Og nå er jeg her, sa han og strøk en pekefinger over kinnet hennes.

– Og jeg er veldig spent på å høre hvordan du hadde det i Bergen! Du må fortelle meg alt sammen. Men la meg ordne med kaffe og kake først. Vi må jo ha noe å hygge oss med.

– Ja visst, sa han og smilte varmt tilbake.

Amalie hastet mot kjøkkenet, og hele tiden så hun for seg ringen. Herregud, så redd hun hadde vært for at Lars skulle gjenkjenne den! Hun var sikker på at hjertet hennes banket så hard at det kunne høres, da hun fikk se ham stå der og betrakte den. Hun hadde ikke noe valg. Hun måtte se å kvitte seg med den en gang for alle.

– Så du fant ingen kjenninger i Bergen, da? Amalie så på Lars, som la noen flere kubber inn i ovnen. Han hadde fortalt henne alt om oppholdet i byen, og nå virket han rent slukøret.

Han reiste seg og ristet på hodet. – Nei, dessverre. Jeg spurte meg for mange steder, men det var ingen som visste noe. Det var selvfølgelig dem som hadde hørt om jekta som forliste på sjøen i mars, men ingen kjente til karene som var om bord. Han satte seg ved siden av henne i sofaen, så tett at hun kunne kjenne den gode såpeduften av ham. – Til slutt lengtet jeg slik etter deg, Amalie, at det eneste jeg ønsket, var å dra tilbake  hit.

Amalie ble varm om hjertet, og grep etter hånden hans. – Og jeg gikk her og lengtet etter deg. Hun møtte blikket hans. – Så du blir her nå? Jeg mener, du drar ikke bort igjen med det første?

– Nei, det gjør jeg ikke. Snart er det vinter, og jeg har fortsatt arbeid på Sandslett som venter meg. Det er mulig at jeg gjør et nytt forsøk og drar til Bergen til våren. Men da ønsker jeg at du følger med meg, Amalie. Han løftet hånden og fingret med hårfletten hennes. – Vil du det, tror du, bli med meg til storbyen?

– Ja, hvisket hun mot ham. – Det vil jeg mer enn gjerne! Jeg har aldri vært i Bergen, eller i noen annen by for den saks skyld. Det blir sikkert spennende. Hvordan kler kvinnene seg der? Hun så på ham med nysgjerrige øyne.

– Tja … De fine fruene har kjoler med sløyfer og bånd og hatter med fjær. Eller annen pynt og fjas. Og når solen skinner, bruker de paraplyer til å beskytte seg mot solen med.

Amalie så forfjamset på ham. – Paraplyer? Mot solen? Nå har jeg aldri hørt på maken!

– Men det er bare de mest velstående fruene som gjør det, la han til. – De andre kvinnene kler seg stort sett som deg. Forresten, jeg har noe til deg …

– Til meg? sa Amalie overrasket. – Hva da?

– Vent her, sa han og forsvant ut i gangen. Like etter kom han tilbake og rakte henne en gråpapirpakke.

Amalie smilte forventningsfullt og brettet papiret varsomt til siden. Et vakkert rødt ullsjal. og en fin såpe som duftet deilig av roser, kom til syne. Amalie løftet opp sjalet og knuget det inntil seg, Det var mykt og godt. – Så fint det er, sa hun og la sjalet mot kinnet og trakk inn duften av den deilige såpen. – Det lukter som en varm sommerdag!

– Sjalet vil holde deg varm, sa han. – Jeg kjøpte det på torget i Bergen av ei av konene som står der og selger varer. Jeg håper du liker det.

– Om jeg gjør! Hun slo armene om halsen hans. – Tusen takk! Du er verdenes snilleste, sa hun og kysset ham midt på munnen.

– Bare hyggelig, sa han og strøk bort noen hårstrå fra kinnet hennes. – Du fortjener virkelig en oppmuntring, du som er så god og søt. Jeg er så glad i deg, Amalie. Du vet det, ikke sant?

Hun nikket. – Det vet jeg. Og jeg er glad i deg også, Lars. De smeltet sammen i et nytt kyss.

For henne var det en lettelse at Lars ikke hadde funnet igjen familien sin.  Men i det samme hun tenkte tanken, stakk den dårlig samvittigheten i henne. Et sted der ute hadde han en kone …

Neste morgen, på Heimli

Til tross for at hun hadde sovnet sent kvelden før, våknet Camilla tidlig. Nattetimene hadde hun brukt til å gruble over tilbudet til Tobias om at Martine og hun kunne flytte inn i direktørboligen.  Hun snudde seg lydløst over på ryggen. Det var fortsatt halvmørkt i rommet, men langsomt vennet øynene seg til det. Hun ante konturene av vogga, og kunne høre Martines sovepust. I kjøkkenet var tante Stina allerede i gang med dagens gjøremål, hørte hun.

Camilla grublet over besøket hos Tobias kvelden før. Når hun lukket øynene, kunne hun se for seg Tobias, smilet hans og de lattermilde øynene. De hadde hatt en fin samtale, og hun følte seg stolt og nesten beæret over at han hadde tilbudt henne arbeid hos ham. Hun måtte innrømme at tilbudet hans fristet … Det ville bli vondt å flytte fra Heimli, og fra minnene om Magnus og det de to hadde delt på gården. Men hun ville jo ikke flytte for alltid – bare for en periode. Og i mellomtiden kunne gården leies ut.

Tankene kvernet rundt i hodet hennes. Hva skulle hun pakke med seg av saker og ting? Gyngestolen som faren hadde laget til henne, skulle hun i hvert fall ta med, og så var det Martines vogge, skrinet, sykurven og alle klærne, og … Hun trakk pusten dypt. Hun måtte snakke med faren før hun bestemte seg, tenkte hun. Faren visste alltid råd.

Stina var allerede i gang med å dekke på til frokost. Camilla hjalp også til, men hele tiden var tankene hos Tobias og  tilbudet han hadde kommet med.

– Du er veldig tankefull i dag, sa Stina og rørte i grøten.

Camilla la skjeen på bordet og gløttet på tanten. – Jeg har noe viktig å tenke over, bare, sa hun og strøk håndflatene over forkleet.

Stina hevet øyenbrynene. – Er det dåpen til Martine du tenker på?

– Nei, svarte Camilla raskt. – Det er noe annet. Hun sank ned på stolen og foldet hendene i fanget. – Jeg fikk et tilbud av Tobias Nygaard i går, og …

– Tilbud? Stina rynket brynene og skjøv kjelen med grøt til side. – Hvilket tilbud da, om jeg tør spørre?

Camilla fortalte henne om alt sammen, og sukket. – Og nå vet jeg ikke hva jeg skal gjøre, tante! Det er jo et stort steg å flytte ned til bygda. Det innebærer store forandringer.

Stina grunnet litt på det, så sa hun: – Jeg tror det ville være bra for deg å takke ja til posten i direktørboligen. Tonen til tanten var lett og lystig. – Men jeg råder deg til å snakke med Jon før du tar den endelige avgjørelsen. Faren din har nok noen kloke råd på veien. Det har han alltid hatt.

– Det er ingen dum idé, sa faren da Camilla satt i kjøkkenet på Skogly litt senere den morgenen. Han tok en slurk av kaffen, som var rykende varm. Hun hadde nettopp fortalt ham om tilbudet om å bli husholderske og flytte inn i direktørboligen.

– Synes du virkelig det, far? Camilla så glad på ham, samtidig som hun bysset på Martine, som lå på armen hennes. Veslejenta begynte å bli sulten igjen. Hun hadde virkelig stor appetitt om dagen!

Faren nikket.  – Tobias Nygaard virker som en bra kar. En til å stole på. Jeg tror du vil få det fint i direktørboligen, Camilla, og det at du får ha Martine og katten med deg også, er jo fint. – Eller hva sier du, Ane? Jon gløttet bort på moren til Camilla, som satt ved bordet og smurte leverpostei på en brødskive til Anna.

Ane virket betenkt. – Flytte ned til bygda? Inn i den fine direktørboligen? Allerede i neste uke? Spørsmålene kom som perler på en snor.

Camilla nikket bekreftende til alt. – Jeg trenger arbeid, og dette er en fin mulighet for meg, mor. Tobias sier at betalingen er god, ivret hun.

– Men hva vil vel folk tro? En ung enke, og med et nyfødt barn attpåtil. Og som bosetter seg i samme hus som en enslig mann … Hun trakk pusten i et dypt sukk.

– Ane, da! Utbrøt Jon og strakte seg etter en brødskive. – Camilla skal jo flytte inn i andre etasje, mens Nygaard holder til i første! Og det er da et ærlig arbeid hun skal begi seg ut på, skal vite.

– Jo, jo. Det skjønner jeg jo. Men dere vet like godt som meg at det vil bli snakket om det … Ane sukket tungt og skottet bort på Camilla. – Har du tenkt nøye gjennom dette her nå da?

– Det kan du være sikker på at jeg har, mor. Jeg har ligget våken store deler av natten og tenkt. Og jeg vet med sikkerhet at det er dette jeg ønsker!

– Men hva med Heimli? spurte Ane og rakte Anna asjetten med brødskiven, og ba henne spise pent. – Skal den bare stå forlatt?

– Gården har jeg tenkt å leie ut. På den måten vil jeg tjene noen ekstra kroner også. Men det må selvfølgelig være til folk jeg kan stole på, til noen som jeg vet tar godt vare på gården, slik at den er like hel og fin den dagen da Martine og jeg flytter tilbake igjen. For det skal vi!

– Ja, det er viktig, sa faren og klødde seg i bakhodet. – Gården skal ikke leies ut til hvem som helst!

Anna tok en ny bit av brødskiven og rakte den mot Martine. – Tine, smake?

Camilla smilte mot veslesøsteren. – Martine kan ikke spise brødskive med leverpostei, Anna. Hun er for liten og har ingen tenner. Men når hun blir stor jente som deg, da kan hun også spise brødskive, sa hun. Datteren gryntet svakt og vred på seg i armene hennes. Camilla løftet henne opp over skulderen og strøk henne over ryggen.

Anna var tydelig fornøyd med forklaringen og stappet en ny brødbit   i munnen.

Camilla så på faren. – Synes du jeg bør henge opp et skriv på krambua om at Heimli er til leie?

Faren nikket. – Ja, det er nok best. Jeg kan gjøre det, jeg.

Emily, som til nå bare hadde lyttet til samtalen mellom Camilla og foreldrene, så på søsteren og tok ordet: – Dette blir spennende, Camilla! Tenk at du skal flytte inn i den vakre direktørboligen. Det blir stas!

Martine klynket og søkte mot brystet. Camilla skottet bort på moren. – Jeg går og ammer Martine, mor. Men kan du se etter henne en stund etterpå, slik at jeg kan gå ned til hotellet og tale med Tobias?

Moren nikket. – Selvfølgelig kan jeg passe veslejenta. Vi skal nok hygge oss, ikke sant, Anna?

– Ja! Anna klappet i hendene, før hun krøp ned fra stolen. – Anna vil til hønene!

– Ja, du skal få være med Emily ut til hønene. Men først må vi vaske hendene, sa moren og reiste seg. – Du har leverpostei over hele deg! Hun så på Camilla. – Du kan vel amme Martine inne på kammerset imens?

– Og etterpå kan du sitte på med meg ned til bygda, Camilla, sa Jon og løftet kaffekoppen. Han kastet et blikk på kjøkkenuret. – Jeg drar om litt.

– Det vil jeg gjerne, far, sa hun og skyndte seg inn på kammerset for å amme datteren, som fektet med de små nevene.

Mens hun ammet Martine, tenkte Camilla på hva Tobias ville si når hun dukket opp nede på hotellet allerede dagen etter at han hadde tilbudt henne arbeid. Men hun hadde jo bestemt seg, så han kunne like godt få beskjed med det samme. Hun flyttet Martine over til det andre brystet. Om få dager skulle hun flytte ned til bygda og inn i direktørboligen. Et nytt kapittel i livet hennes   ventet på henne. Bare tanken fikk det til å kile i magen.

